*Tämä artikkeli käsittelee elokuvaa. Spaceballs on myös norjalainen demoryhmä.*

**Avaruusboltsit** on 24. heinäkuuta 1987 julkaistu yhdysvaltalainen komediaelokuva, jonka on käsikirjoittanut, ohjannut ja tuottanut Mel Brooks. Elokuvan pääosissa ovat Bill Pullman, John Candy, Daphne Zuniga, Rick Moranis, Mel Brooks, Lorene Yarnell, Joan Rivers ja George Wyners. Suomessa *Avaruusboltsien* ensi-ilta oli 18. joulukuuta 1987.

*Avaruusboltsit* parodioi enimmäkseen *Tähtien sotaa*, mutta irvailee myös muiden muassa *Indiana Jonesille*, *Star Trekille*, *Ihmemaa Ozille*, *Apinoiden planeetalle*, *Taisteluplaneetta Galacticalle*, *Alienille*, *Kwai-joen sillalle*, *2001: Avaruusseikkailulle* ja *Rambolle*. Elokuva parodioi myös useita 1980-luvun ilmiöitä, kuten pikaruokaa ja toimintafiguureja. Elokuvan erikoistehosteet teki Industrial Light & Magic, joka kehitti myös *Tähtien sodan* erikoistehosteet.

Vuonna 2004 Mel Brooks kertoi suunnittelevansa *Avaruusboltseille* jatko-osaa. Jatko-osasta tuli samanniminen animaatiosarja, joka sai ensiesityksensä syyskuussa 2008, Suomessa syyskuussa 2011.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Elokuva alkaa *Tähtien sota* -sitaatilla, missä kamera lähietäisyydeltä seuraa loppumattomalta tuntuvan avaruuslaivan lipumista ohi. Kun aluksen takapuskuri tulee viimein näkyviin, havaitaan siihen kiinnitetty puskuritarra, jossa lukee *We brake for nobody* ("Tässä ei jarrutella").

Planeetta Avaruusboltsin ilkeät johtajat ovat typerästi tuhlanneet kotiplaneettansa ilmakehän happivarat olemattomiin. Avaruusboltsin epäpätevä presidentti Skroob (anagrammi Mel Brooksin sukunimestä) lähettää Darth Vaderia parodioivan Lordi Kypärän (toisessa suomennoksessa "Mustakypärä") ja eversti Sandurzin varastamaan paratiisimaisen Druidia-planeetan ilmakehän. Valtavaa avaruuslaiva johtava Lordi Kypärä kaappaa hemmotellun prinsessa Vespan ja kiristää Druidian kuningasta Rolandia luovuttamaan planeetan ilmakehän avaruuboltseille. Mikäli kuningas Roland ei suostu Kypärän vaatimuksiin, Vespa joutuu plastiikkakirurgi Ville Välskärin käsiin, joka leikkaa prinsessalle takaisin tämän vanhan nenän. Tässä parodioidaan juutalaisuutta sanojen "jewish" ja "druish" samankaltaisuudella. Myöhemmin Barf toteaa Vespasta, että kumma kyllä, hän ei näytä druidilta.

Kuningas Roland pyytää lentävällä asuntoautolla liikkuvia palkkionmetsästäjiä, Lone Starria ja koiraa muistuttavaa Barfia (suom. *Yrjö*), pelastamaan prinsessa Vespan, jotta prinsessa voisi mennä naimisiin ikävystyttävän prinssi Valiumin kanssa. Lone Starr on veloissa gangsteri Pizza the Huttille (Pizza-Huttunen, *Tähtien sodan* Jabba the Hutt -hahmon parodiaa), joten hän suostuu pelastamaan prinsessan, jos Roland luovuttaa hänelle suuren rahasumman (1 000 000 avaruustaalaa). Roland suostuu, ja Lone Starr ja Barf pelastavat prinsessan. Lone Starrin avaruusalus kuitenkin vaurioituu, ja päähenkilöt joutuvat Tatooinea muistuttavalle aavikkoplaneetalle. He kohtaavat Yodaa muistuttavan viisaan avaruusolennon, Yogurtin, joka opettaa Lone Starria käyttämään "Schwartz"-nimistä salaperäistä voimaa. Myöhemmin käy ilmi, että Schwartzia sisältävä ihmesormus on suklaamunasta, ja todellinen vaikutus tulee ihmisen omasta psyykestä.

Kypärä ja eversti Sandurz kaappaavat Vespan uudelleen, ja Lone Starr ja Barf saapuvat planeetta Avaruusboltsille pelastamaan prinsessan. Pelastustehtävä onnistuu, ja päähahmot pakenevat. Samaan aikaan presidentti Skroob, Lordi Kypärä ja eversti Sandurz yrittävät imeä Druidian ilmakehän. Asiaa auttaa se, että avaruusalus on transformer, joka muuttuu pölynimuria käyttäväksi naiseksi. Lone Starrin ansiosta konnien suunnitelma epäonnistuu, sillä hän käyttää ihmesormuksen Schwartzia ja sulkee avaruusalus-pölynimurin käynnistysvivun. Lone Starr soluttautuu Kypärän avaruusalukselle ja yrittää kytkeä sen itsetuhojärjestelmän, mutta joutuu valosapelitaisteluun Lordi Kypärää vastaan. Lone Starr voittaa vastustajansa, ja itsetuhojärjestelmä kytkeytyy päälle. Lone Starr pakenee ja Kypärän avaruusalus räjähtää kappaleiksi. Lone Starr selviää myös vihollisestaan Pizza Huttusesta, joka juuttuu henkilöautonsa sisälle ja syö itsensä kuoliaaksi. 

Yogurt paljastaa Lone Starrille, että tämä on prinssi ja voi mennä Vespan kanssa naimisiin. Arkkipiispa käyttää lyhintä kaavaa edellisten epäonnistuneiden yritysten opettamana, ja Lone Starr ja Vespa vihitään. Presidentti Skroob, Lordi Kypärä ja eversti Sandurz putoavat tuntemattomalle planeetalle, ja ryömivät ulos Vapaudenpatsasta muistuttavan siivoojatransformerin nenästä. Planeetalla on apinoita, jotka joutuvat kauhun valtaan huomatessaan, keitä on laskeutunut avaruudesta. Katsoja oivaltaa, että kolmikko on päätynyt apinoiden planeetalle.

**Juonipaljastus päättyy.**

Rooliluettelo
-------------

Naamioasu, joka perustuu Lordi Kypärän tai Mustakypärän hahmoon.

|  |  |  |
| --- | --- | --- |
|  Bill Pullman   | … |  Lone Starr
  |
|  John Candy   | … |  Barf
  |
|  Daphne Zuniga   | … |  Prinsessa Vespa
  |
|  Rick Moranis   | … |  Lordi Kypärä
  |
|  Mel Brooks   | … |  Presidentti Skroob  Yogurtti
  |
|  Lorene Yarnell   | … |  Dot Matrix
  |
|  Joan Rivers   | … |  Dot Matrixin ääni
  |
|  George Wyner   | … |  Eversti Sandurz
  |
|  Dick Van Patten   | … |  Kuningas Roland
  |
|  Jim J. Bullock   | … |  Prinssi Valium
  |
|  Leslie Bevis   | … |  Komentajatar Zircon
  |
|  Jeff MacGregor   | … |  Snotty
  |
|  Denise Gallup   | … |  Charlene
  |
|  Dian Gallup   | … |  Marlene
  |
|  Dee Booher   | … |  Parrakas nainen
  |
|  Dom DeLuise   | … |  Pizza the Huttin ääni
  |
|  Rudy De Luca   | … |  Vinnie
  |

Brooksin elokuville tyypillinen huumori
---------------------------------------

### Viittaukset muihin lajityypin elokuviin

Elokuvassa viljellään runsaasti viittauksia muihin tieteiselokuviin, muun muassa *Tähtien sodassa* esiintyneen *Millennium Falcon* -avaruusaluksen voi nähdä avaruuskuppilan pysäköintialueella. Miestä, jonka vatsan läpi tunkeutuu avaruushirviö, esittää John Hurt. John Hurtin esittämä hahmo kuoli samalla tavalla tieteiselokuvassa *Alien – kahdeksas matkustaja*. Avaruusboltsien aluksen jäänteet rysähtävät planeetalle, jossa asustaa apinoita, viittaus *Apinoiden planeetta* -elokuvan loppukohtaukseen.

### Viittaukset juutalaisuuteen

Elokuvan keskeinen vitsi, jota ei pysty kääntämään kunnolla, liittyy *Tähtien sota* -elokuvien teemaan voima (*Force*). 
Avaruusboltseissa kyseinen teema on "Schwarz", joka ääntyy melkein samalla tavalla. Vitsi on mahdoton kääntää. Saksaksi "schwarz" tarkoittaa mustaa; elokuvan suomennoksessa käytetään slangisanaa "fjonga". Mel Brooks, joka on juutalainen, lienee käyttänyt sanaa myös jiddišin merkityksessä "huono onni".

Prinsessa Vespa on "Druish princess", satiiri termistä "Jewish princess" – pilalle hemmoteltu, materialistinen ylemmän 
keskiluokan yhdysvaltalainen juutalaistyttö, joka on unohtanut työväenluokkaiset juurensa.

### Viittaukset populaarikulttuuriin

Eversti Sandurz on parodia eversti Sandersista, Kentucky Fried Chicken -pikaruokaketjun perustajasta. Elokuvassa on lisäksi jatkuvana vitsinä viittaukset siihen itseensä. Hahmot päätyvät esimerkiksi *Avaruusboltsit*-elokuvan oheiskrääsää myyvään puotiin, ja elokuvan antagonistit saavat käsiinsä elokuvan videokasetin. Vatsasta tullut pikku alien esittää laulun "Hello! Ma Baby*"*, parodia Tanssivan Sammakon esityksestä *Looney Tunes* -piirretyssä *One Froggy Evening*.

### Hahmoparodiat

* Lone Starr – Luke Skywalker/Han Solo/Indiana Jones
* Barf – Chewbacca
* Prinsessa Vespa – Prinsessa Leia
* Lordi Kypärä – Darth Vader
* Presidentti Skroob – Palpatine/Suurmoffi Tarkin
* Yogurt – Yoda
* Dot Matrix – C-3PO
* Eversti Sandurz – Amiraali Piett
* Pizza the Hutt – Jabba the Hutt
* Vinnie – Boba Fett

Lähteet
-------

1. ↑  Elizabeth Guider, "'Spaceballs' rolls to TV", *Variety*, January 19, 2005.
2. ↑  "'Spaceballs' to become TV cartoon (Arkistoitu – Internet Archive)", *CNN*, September 21, 2006.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Avaruusboltsit**.
* Virallinen kotisivusto (englanniksi)
* Englanninkielinen fanisivusto (englanniksi)